Michael Falch

Michael Ehlert Falch (født 16. september 1956 i Køge) er en dansk sanger, sangskriver, forfatter og lejlighedsvis skuespiller. Han er kendt som solist og fra bandet Malurt og har udgivet en lang række albums. Han har også medvirket i film og tv-serier og har modtaget Bodilprisen for bedste mandlige hovedrolle for sin rolle i Mord i mørket (1986). Hans Danish Music Award i 2014 for albummet Sommeren kom ny tilbage (2013) gjorde ham til den hidtil eneste danske sanger, der har modtaget både en Bodil og Danish Music Award.

I 2023 modtog han den prestigefyldte Søren Gyldendal-prisen for sit forfatterskab.

Opvækst 
Michael Falch blev født i Køge. Som dreng flyttede hans familie en del, og han nåede derfor at bo i både Glostrup, Brabrand, Lystrup, Sønderborg, Tåstrup og Tønder. Han blev samfundssproglig student fra Tønder Gymnasium i 1976 og læste de følgende fire år dansk ved Københavns Universitet. Han tog orlov før sit afsluttende speciale i 1980 og har aldrig afsluttet studiet.

Karriere 
Michael Falch dannede i 1977 rockbandet Malurt, hvor han var frontfigur. Da Malurt blev opløst i 1984, gik han solo og har siden 1985 udgivet et stort antal albums. "Mød mig i mørket", "Superlove", "I et land uden høje bjerge", "De vildeste Fugle" og "Den Eneste i Verden" er nogle af hans mest kendte numre.

Malurt blev gendannet i forbindelse med Roskilde Festival i 1990, og i 1991 turnerede Falch med Malurt. Malurt bestod i denne omgang frem til 1994, hvorefter Falch i 1995 igen samler eget band omkring sig.

Siden 1998 har Michael Falch dyrket sin vekslen mellem turnéer med band og solo. I 2002 foretog han en større omlægning af livsstilen og gjorde i 2006 comeback med udgivelsen Falder du nu. Siden har bandet Boat Man Love været hans faste backingband. I både 2009, 2010 og 2011 spillede Falch desuden en række koncerter sammen med Poul Krebs, ligesom han jævnligt har haft sine døtre Anna og Mathilde Falch med på scenen.

Sideløbende med musikkarrieren har han medvirket i tv-serier (bl.a. Rejseholdet 2000-2004) og en række film, der med undtagelse af Tarzan Mama Mia alle har indbragt ham Bodil-nomineringer. Han modtog Bodilprisen for bedste mandlige hovedrolle for sin rolle som den navnløse detektiv i filmatiseringen af Dan Turèlls Mord i mørket i 1987.

Han har desuden været medstifter af velgørenhedsprojektet ShowStars, hvor han sammen med bl.a. Mads Mikkelsen, Michael og Brian Laudrup indsamlede midler til ungdomsarbejde ved kombinerede koncerter og show-fodboldkampe i årene 2000-2011.

Michael Falch sang duet med Bruce Springsteen på "Hungry Heart" ved en Malurt-koncert i Forum den 1. maj 1981.

I 2000 udsendte forlaget Gyldendal det første bind af hans selvbiografiske dagbogsnotater Helligdage. Denne bogudgivelse fulgtes i 2002 op af Hjemveje og i 2011 af Trækruter. I 2012 samlede Gyldendal de tre bind i Dagen & Vejen & Fuglene.

Michael Falch udgav i 2002 livealbummet Hjemveje – live samt bogen Hjemveje med dagbogsberetninger. Samtidig bekendtgjorde Falch, at han ville stoppe med at turnere på ubestemt tid. Samme år var han på afvænning i seks uger for pille- og alkoholmisbrug på behandlingscenteret Tjele i Nordjylland. Michael Falch stod på scenen igen i september 2003 på Skråen i Aalborg, og turnerede efterfølgende i 2004 og 2005.

Michael Falch udsendte sit comeback-album, Falder du nu i februar 2006. Samme år udgav journalist Torben Bille biografien Ud af mørket på Gyldendal om Michael Falch.

I efteråret 2014 havde Michael Falch en bærende rolle som Jack Lucifer i Rolling Stones Teaterkoncert, der havde Rolf Heim som instruktør.

I 2014 modtog Falch karrierens første Danish Music Awards for Årets Danske Voxpopudgivelse for albummet Sommeren kom ny tilbage (2013).

I løbet af forår og sommer 2015 turneredde Michael Falch igen med sit band. Sammen udgav de albummet Tomandshånd i november 2015. Albummet fik tre ud af seks stjerner i musikmagasinet GAFFA.

Den 9. oktober 2020 udkom Falchs album Forår i brystet der fik fem ud af seks stjerner i GAFFA. Allerede året efter udkom Elsker.

Hæder 
 1987 Bodilprisen for bedste mandlige hovedrolle for Mord i mørket
 2010 nomineret til Bodilprisen for bedste mandlige birolle for Applaus
 2014 Årets Danske Voxpopudgivelse ved Danish Music Awards for Sommeren Kom Ny Tilbage
 2023 Søren Gyldendal-prisen

Privatliv 
Michael Falch blev i 1983 gift med Linda Lyneborg, som han blev skilt fra i 2006. Sammen har de pigerne Anna, Soffi og Mathilde Falch. Fra 2010-2018 har han levet sammen med familieterapeut Anita Olsen.

Diskografi

Solo 

 Michael Falch (1985)
 Det andet land (1986)
 De vildeste fugle (1988)
 Håbets hotel (1989)
 Tossede verden (1990)
 Stævnemøder (1996)
 Nye rejsende (1998)
 Lykkelig undervejs (2001)
 Falder du nu (2006)
 Sang til undren (2007)
 Fodspor i havet (2010)
 Hele vejen – 1980-2010 (2010)
 Sommeren kom ny tilbage (2013)
 Pludselig alting samtidig (2016)
 Forår i brystet (2020)
 Elsker (2021)

Med Malurt 
For fuld liste over udgivelser med Malurt, se Malurt.
 Kold krig (1980)
 Vindueskigger (1981)
 Black-Out (1982)
 Tour de Force (1983)
 Spøgelser (1992)
 Uden filter (1992)
 Ghetto (1993)
 Sidste skrig (2022)

Som KrebsFalch 
 Tomandshånd (2015)

Filmografi

Film

Tv-serier

Teater 
 Woyzeck (Bellevue Teater 1990)
 Odysséen (Aarhus Teater 1994)
 Rolling Stones Teaterkoncert (Black Box Theatre 2014)

Bibliografi 
 Helligdage (2000)
 Hjemveje (2002)
 Trækruter (2011)
 Dagen & Vejen & Fuglene (2012)
 Til grænsen (2017)
 Over stregen (2021)
 Under månen (2023)

Se også 
 Malurt

Referencer

Eksterne henvisninger 
 Michael Falchs hjemmeside
 Michael Falchs officielle fanside
 
 

|-
! colspan="3" style="background: #DAA520;" | Bodilprisen
|-

 
Bodilprisen for bedste mandlige hovedrolle
Rockmusikere fra Danmark
Sangere fra Danmark
Sangskrivere fra Danmark
Skuespillere fra Danmark
Har spillet på Roskilde Festival
Personer fra Køge
Personer i Kraks Blå Bog
Malurt
Fodboldspillere fra Kalvehave IF